
Φωτοειδησεογραφία:

Ορισμός

1) η κάλυψη της ειδησεογραφίας με οπτικό υλικό, εικόνες, και, συγκεκριμένα, με φωτογραφίες, η παρουσίαση επίκαιρων γεγονότων με φωτογραφικά στιγμιότυπα ή ντοκουμέντα.

 2) το φωτορεπορτάζ, το αντικείμενο εργασίας του φωτορεπόρτερ, δηλαδή του επαγγελματία φωτογράφου ο οποίος ειδικεύεται σε θέματα επικαιρότητας.

Γενικά με τον διεθνή όρο φωτορεπορτάζ (= φωτοειδησεογραφία) χαρακτηρίζεται η κάλυψη (συμπλήρωση) μιας ειδησεογραφίας με φωτογραφία και εξελικτικά με βίντεο. Το φωτορεπορτάζ αποτελεί μία επιμέρους μορφή – είδος δημοσιογραφίας.

Ανάλογα του θέματος, ή του χώρου, ή της δραστηριότητας, ή προσώπων που καλύπτει ως θέμα το φωτορεπορτάζ λαμβάνει και τον αντίστοιχο χαρακτηρισμό π.χ. πολιτικό, πολεμικό, ναυτικό, διεθνές, αθλητικό, κ.λπ. Τα κύρια χαρακτηριστικά ενός καλού φωτορεπορτάζ είναι: η επικαιρότητα, η αντικειμενικότητα, καθώς και η πολιτιστική διάθεση.

Στο φωτορεπορτάζ κυρίαρχο στοιχείο επιτυχίας θεωρείται η ικανότητα του φωτορεπόρτερ να πετύχει να συλλάβει ακριβώς εκείνο το σημαντικό στοιχείο μιας δράσης ή ενός γενικότερου θέματος μέσα σ΄ ένα δευτερόλεπτο που θα πρέπει χειρίζοντας τη φωτογραφική μηχανή του με ταχύτητα και ακρίβεια να το αναδείξει και να το μεταβάλλει σε φωτογραφικό στιγμιότυπο άξιο να διατηρηθεί στο χρόνο.

Τέτοια ταλέντα του είδους ήταν ο Ούγγρος Αντρέ Κερτές στη δεκαετία του 1920 όπως και ο Γάλλος Ανρί Καρτιέ-Μπρεσόν, για τον οποίο όπως φέρεται να είχε δηλώσει, "η φωτογραφική του μηχανή ήταν προέκταση του ματιού του".
Στόχος
Η φωτογραφική εικόνα διαθέτει μεγαλύτερη δύναμη από αυτή των λέξεων. Η χρήση της φωτογραφίας στην ειδησεογραφία επηρεάζει τη γενικότερη αντίληψη μας για τα διάφορα γεγονότα που παρακολουθούμε καθημερινά. Με τη φωτογραφία καταγραφούμε ιστορικές στιγμές. Μέσω της εικόνας οι θεατές μεταφέρονται σε διαφορετικούς τόπους και χρόνους και αντιλαμβάνονται τα ιστορικά γεγονότα με περισσότερη αντικειμενικότητα. 
Εκείνο που κυρίως στοχεύει η φωτο-ειδησεογραφία είναι να μεταφέρει τα πραγματικά γεγονότα, να παρουσιάζει τα αληθινά περιστατικά της ζωής, χωρίς συμβιβασμούς και παραποιήσεις.

Ηλεκτρονική επεξεργασία εικόνας

Για να μπορέσει ένας φωτογράφος να εκμεταλλευτεί τα πλεονεκτήματα της ψηφιακής φωτογραφίας θα πρέπει να χειρίζεται με άνεση το Photoshop και όλα τα σχετικά προγράμματα επεξεργασίας εικόνας. Η καλή γνώση αυτών των προγραμμάτων, προσφέρει στον φωτογράφο τη δυνατότητα να εκτελεί εύκολα και γρήγορα φωτογραφικές εργασίες που μέχρι σήμερα απαιτούσαν πολύ χρόνο και ιδιαίτερα ακριβό εξοπλισμό. Έτσι, πολλά από αυτά που μέχρι σήμερα έπρεπε να γίνουν κατά την ώρα της λήψης ή την ώρα της εκτύπωσης στο σκοτεινό θάλαμο, σήμερα γίνονται μπροστά στην οθόνη του υπολογιστή.

Ιστορικά στοιχεία
Γενικά από την αρχή που εμφανίστηκε η φωτογραφία φέρεται να υπηρέτησε τον τύπο. Στην ανακάλυψη αυτής οφείλεται και η εμφάνιση των πρώτων εικονογραφημένων περιοδικών, όπως το "The Illustraded London News", που ξεκίνησε την έκδοσή του το 1842 και το "L' Illustration", που ξεκίνησε να εκδίδεται ένα χρόνο μετά στο Παρίσι. Με την παράλληλη τελειοποίηση των φωτογραφικών μεθόδων η χρήση της φωτογραφίας στον ημερήσιο τύπο άρχισε να γενικεύεται.

Ιστορικός σταθμός του φωτορεπορτάζ κρίνεται η εμφάνιση των μικρού σχήματος φωτογραφικών μηχανών Έρμανοξ (1924) και Λάικα (1925) που παρείχαν πλέον την δυνατότητα φωτογραφικής λήψης εσωτερικών χώρων με κάποιο κατάλληλο φωτισμό.

Έτσι το 1928-1929 άρχισαν να τυπώνονται τα δύο μεγαλύτερα σε κυκλοφορία εικονογραφημένα περιοδικά της Ευρώπης, το "Muncher Illustrierte Presse" και το "Berliner Illustrierte Zeitung", των οποίων ακολούθησαν το γαλλικό "Vu" (1928) και τα αμερικανικά "Life" και "Look" (1936), από τα οποία και αναδείχθηκαν πολλοί και σπουδαίοι φωτορεπόρτερς (όπως αποκαλούνται διεθνώς οι φωτογράφοι επικαίρων ειδήσεων) όπως π.χ. η Μάργκαρετ Μπεργκ-Χουάιτ, ο Άλφρεντ Άιζενσταιντ, ο Πήτερ Στάκπουλ κ.ά.

